Document ID: /roh_data/filtered/fineweb-2-filterrobots_roh.jsonl.gz/29047

Artitgel da l’emna
Il term globalisaziun designescha il fatg ch’ils entretschaments internaziunals sin blers secturs (economia, politica, cultura, ambient, communicaziun) s’augmentan, e quai sco process che cumpiglia individis, societads, instituziuns e stadis.
Il term è probablamain sa furmà ils onns 1960. Dapi ils onns 1980 vegn el duvrà vastamain en tut il mund, quai che sa mussa tranter auter en quai ch’el cumpara dapi lura en il titel da numerus cudeschs.
Sco precursur da la globalisaziun vala il colonialissem da blers stadis europeics. Quel ha cumenzà cun la scuverta da novas vias maritimas e da novs pajais. Ils acturs principals han furmà sur tschientaners il Portugal e la Spagna. Suenter la sconfitta da Napoleun è l’Engalterra daventada la pli impurtanta pussanza maritima dal mund (British Empire). Ca. dal 1880 fin il 1914 han blers stadis europeics empruvà da dumagnar pajais e colonias sut lur influenza (fasa centrala da l’imperialissem). Il Giapun ha empruvà da far quai fin il 1945.
Suenter la Segunda Guerra mundiala ha cumenzà la decolonisaziun. L’‹onn african› 1960 han 18 stadis africans cuntanschì l’independenza. Dapi lura pon las anteriuras colonias trategnair atgnas relaziuns da commerzi cun auters pajais. La crudada da la tenda da fier e la fin da la Guerra fraida a l’entschatta dals onns 1990 ha midà a moda essenziala la situaziun geopolitica ed influenzà uschia decisivamain la globalisaziun.